บัณฑิตรองผู้ว่าการธปท.ลาออก
บัณฑิตเปิดใจผ่านช่อง11 แจงเหตุลาออกรองผู้ว่าธปท.ชิงเก้าอี้ผอ.อาเซียน+3 หวังดันไทยในเวทีภูมิภาค ไม่เกี่ยววืดสรรหาตำแหน่งผู้ว่าการ เผยมี13ประเทศสนใจลงแข่งรับการคัดเลือก&nbsp;
30 ก.ย. 2553

บัณฑิตเปิดใจผ่านช่อง11 แจงเหตุลาออกรองผู้ว่าธปท.ชิงเก้าอี้ผอ.อาเซียน+3 หวังดันไทยในเวทีภูมิภาค ไม่เกี่ยววืดสรรหาตำแหน่งผู้ว่าการ เผยมี13ประเทศสนใจลงแข่งรับการคัดเลือก 



บัณฑิต นิจถาวร 
นายอรรคบุษย์ ไกรฤกษ์ ผู้ช่วยผู้ว่าการ สายช่วยงานบริหาร เปิดเผยผลการประชุมคณะกรรมการ ธปท. (บอร์ด ธปท.) เมื่อวันที่ 30 ก.ย. เรื่องการพิจารณาการลาออกของ นายบัณฑิต นิจถาวร รองผู้ว่าการ ด้านเสถียรภาพการเงิน ที่ยื่นใบลาออกมาเมื่อวันที่ 29 ก.ย. ที่ผ่านมา เพื่อจะไปสมัครงานในตำแหน่ง Director ของ Asean + 3 Macroeconomic and Research office (AMRO) ที่กำลังสรรหาผู้บริหารอยู่ในปัจจุบัน 
"ซึ่งเรื่องนี้ บอร์ด ธปท.ได้พิจารณาอนุมัติการลาออก โดยให้มีผลตั้งแต่วันที่ 1 พ.ย.ปีนี้" นายอรรคบุษย์ กล่าว
ทั้งนี้ สำนักงานที่ตั้ง AMRO อยู่ที่ประเทศสิงคโปร์ ซึ่งเป็นการที่เกิดมาจากข้อตกลงริเริ่มที่เชียงใหม่ การลาออกครั้งนี้ยังไม่วี่แววมาก่อน เนื่องจากหน้านี้ที่สมัครผู้ว่าการธปท. คนใหม่ แทนนางธาริษา วัฒเกส ผู้ว่าการ ธปท. ที่จะเกษียณ แข่งกับนายประสาร ไตรรัตน์วรกุล ซึ่งได้รับการคัดเลือกคนใหม่ ก็ยังได้ประกาศกับสื่อมวลชนว่าถึงจะเสียใจ แต่ไม่ใจเสีย และขอทำงานร่วมกับธปท.ต่อไป แต่ในที่สุดก็มาประกาศลาออก 
บัณฑิตแจงผ่านข่าวช่อง11
นายบัณฑิต นิจถาวร รองผู้ว่าการธปท. กล่าวเปิดใจผ่านสถานีโทรทัศน์ช่อง11 กรมประชาสัมพันธ์ อีกครั้งที่สาเหตุของการลาออกจากตำแหน่งรองผู้ว่าการธปท.ว่า เพื่อไปสมัครรับการคัดเลือกเป็นผู้อำนวยการของสำนักงานวิจัยเศรษฐกิจมหภาคของภูมิภาคอาเซียน + 3 ( จีน ญี่ปุ่น เกาหลีใต้) หรือ ASEAN+3 MACROECONOMIC AND RESEACH OFFICE (AMRO) เพราะเห็นว่า งานนี้มีความสำคัญต่อประเทศไทย เพราะถือเป็นการจัดตั้งองค์กรใหม่ โดยเฉพาะการเปิดโอกาสให้ไทยมีบทบาทในเวทีภูมิภาค 
นายบัณฑิต กล่าวต่อว่า สาเหตุที่ลาออกกระทันหัน เพราะต้องไปสมัครเข้ารับการคัดเลือกก่อนวันที่ 2 ต.ค. การลาออกจะช่วยให้ฐานะของการเข้ารับสมัครมีความเป็นอิสระจากภาครัฐ ซึ่งถือเป็นคุณสมบัติหนึ่งของการพิจารณาคัดเลือก และเท่าที่ดูจากความรู้ความสามารถประสบการณ์ทำงานของตนเองที่ผ่านมาน่าจะมีส่วนร่วมผลักดันให้งานด้านนี้เพื่อเป็นประโยชน์ต่อประเทศชาติได้ต่อไปในอนาคต แต่คงไม่สามารถพูดล่วงหน้าได้ว่า จะได้รับการคัดเลือกหรือไม่  
"ผมยังมีความตั้งใจที่จะทำงานเพื่อประเทศชาติต่อไป ตลอดเวลาที่ทำงานอยู่ในธปท.เกือบ20ปี ก็รู้สึกเป็นเกียรติ คงไม่เกี่ยวกับที่ไม่ได้รับการสรรหาเป็นผู้ว่าการธปท. เพราะเคยบอกไปตั้งแต่ที่คุณประสาร(ไตรรัตน์รกุล) ได้รับการคัดเลือกแล้วว่า มีมั่นใจในความรู้ความสามารถของคุณประสารและบุคคลากรในธปท.ทุกคน จึงน่าลองไปสมัครงานใหม่ดู ถือเป็นการช่วยเหลือประเทศชาติในระดับที่สูงขึ้น" นายบัณฑิต กล่าว